
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΤΡΙΤΟ Αρ. Φύλλου 1083 

23 Οκτωβρίου 2015 


ΟΡΓΑΝΙΣΜ ΟΙ - ΛΟΙΠ ΟΙ ΦΟΡΕΙΣ 

Αριθμ. 6/2015 

Το Πειθαρχικό Συμβούλιο των μελών του Δ.Ε.Π. των 
Ανωτάτων Εκπαιδευτικών Ιδρυμάτων (άρθρο 2 παρ. 
2 εδ. δ', άρθρο 5 του Π.δ. 160/2008, άρθρο 65 του 
Ν.3900/2010 και άρθρο 80 παρ. 5 περ. β' και γ' του 
Ν. 4009/2011) 

Αποτελούμενο από τους Αθανάσιο Ράντο, Αντιπρό¬ 
εδρο του Συμβουλίου της Επικράτειας (ο Πρόεδρος 
του Συμβουλίου της Επικράτειας και οι αρχαιότεροι 
Αντιπρόεδροι είχαν κώλυμα), ως Πρόεδρο, Χρυσόστομο 
Ευαγγέλου, Αρεοπαγίτη, Δημήτριο Πέππα, Σύμβουλο 
του Ελεγκτικού Συνεδρίου, Θ. Φορτσάκη, Πρύτανη του 
Εθνικού και Καποδιστριακού Πανεπιστημίου Αθηνών και 
X. Κοκκώση, Πρόεδρο της Διοικούσας Επιτροπής του 
Ελληνικού Ανοικτού Πανεπιστημίου, ως μέλη. 

Συνήλθε σε δημόσια συνεδρίαση στις 10/11/2014, ημέρα 
Δευτέρα και ώρα 17.00 στο Κατάστημα του Συμβουλίου 
της Επικράτειας, με παρόντα τον αναπληρωτή Γραμμα- 
τέα του Συμβουλίου Ιωάννη Μητροτάσιο, Προϊστάμενο 
της Γραμματείας του Β' Τμήματος του Συμβουλίου της 
Επικράτειας (η Γραμματέας του Συμβουλίου, Μαριάνθη 
Παπασαράντη, Προϊσταμένη της Διεύθυνσης της Γ ραμ¬ 
ματείας του Συμβουλίου της Επικράτειας είχε κώλυμα). 
Αντικείμενο της συνεδρίασης ήταν η εκδίκαση, μετά την 
12/2014 απόφασή του, της πειθαρχικής αγωγής, που έχει 
εγερθεί από τον Πρόεδρο της Διοικούσας Επιτροπής 
του Ελληνικού Ανοικτού Πανεπιστημίου (ΕΑΠ) κατά του 
Ιωάννη Κεχαγιά, Αναπληρωτή Καθηγητή της Σχολής 
Κοινωνικών Επιστημών του ως άνω Πανεπιστημίου ο 
οποίος παραστάθηκε αυτοπροσώπως και πρότεινε ως 
μάρτυρα τον Δημήτριο Νιάκα, Καθηγητή του ΕΑΠ. Με 
την 12/2014 απόφαση του Συμβουλίου τούτου ο εγκα- 
λούμενος κλήθηκε να απολογηθεί για τα πειθαρχικά 
παραπτώματα που αναγράφονται σ’ αυτήν και που του 
αποδίδονται με το υπ’ αριθμ. πρωτοκόλλου 89/13-1-2010 
παραπεμπτήριο έγγραφο του Προέδρου της Διοικούσας 
Επιτροπής του ΕΑΠ. 

Αφού ακούσε τον εισηγητή της υποθέσεως Δημήτριο 
Πέππα, Σύμβουλο του Ελεγκτικού Συνεδρίου, ο οποίος 
διάβασε την 12/2014 απόφαση του Συμβουλίου τούτου, 


τον μάρτυρα και τον εγκαλούμενο, ο οποίος αντέκρουσε 
το κατηγορητήριο και μελέτησε όλα τα στοιχεία του 
φακέλου, και αφού έλαβε υπόψη και συνεκτίμησε τα 
μνημονευθέντα στο πρακτικό, κατατεθέντα από τον 
εγκαλούμενο, έγγραφα, σκέφθηκε κατά το νόμο. 

I. Με την 12/2014 απόφαση του Συμβουλίου τούτου 
και ύστερα από πειθαρχική αγωγή (αρ. πρωτ. 89/ 
13-1-2010) που ασκήθηκε από τον Πρόεδρο της Διοικού- 
σας Επιτροπής του Ελληνικού Ανοικτού Πανεπιστημίου 
(Ε.Α.Π.) κατά του Αναπληρωτή Καθηγητή της Σχολής 
Κοινωνικών Επιστημών του ίδιου Πανεπιστημίου Ιωάννη 
Κεχαγιά κλήθηκε ο τελευταίος να απολογηθεί για τα 
αποδιδόμενα σ’ αυτόν πειθαρχικά παραπτώματα της 
«παραβίασης των κειμένων διατάξεων της νομοθεσίας 
των Α.Ε.Ι., των αποφάσεων των οργάνων του Ιδρύματος 
και των κανόνων συμπεριφοράς, που πρέπει να επι¬ 
δεικνύουν τα μέλη της ακαδημαϊκής κοινότητας, ώστε 
να μη διαταράσσεται η δημοκρατική λειτουργία και 
το κύρος των Α.Ε.Ι. και των λειτουργών του» (άρθρο 
23 παρ. 1 του π.δ. 160/2008) και ειδικότερα για α) «τη 
μη συμμετοχή του στις συνεδριάσεις της τριμελούς 
επιτροπής αξιολόγησης των υποψηφίων μελών Σ.Ε.Π., 
ακαδημαϊκού έτους 2009-2010 της Θ.Ε. ΔΕΟ 23, που 
πραγματοποιήθηκαν στις 2/7/2009 και 3/7/2009», β) «τη 
δήλωση του κατά τη συνεδρίαση της τριμελούς επιτρο¬ 
πής αξιολόγησης που πραγματοποιήθηκε στις 8/7/2009 
ότι θα λάβει μέρος χωρίς τη συμμετοχή του Προέδρου 
της επιτροπής Καθηγητή Γ. Πανηγυράκη», γ) «τη μη 
ανταπόκριση του στην πρόσκληση του Κοσμήτορα της 
Σχολής Κοινωνικών Επιστημών, Ακαδημαϊκού Υπευθύνου 
του προγράμματος σπουδών «Διοίκηση Επιχειρήσεων 
και Οργανισμών» και μέλους της τριμελούς επιτροπής 
αξιολόγησης των υποψηφίων μελών Σ.Ε.Π., ακαδημαϊκού 
έτους 2009-2010 της Θ.Ε. ΔΕΟ 23, Καθηγητή Αγιομυρ- 
γιανάκη, όπως, στο πλαίσιο της καλής συνεργασίας και 
πίστης των ακαδημαϊκών οργάνων, εκφέρει απόψεις», δ) 
«το ειρωνικό και απαξιωτικό για συναδέλφους του περι¬ 
εχόμενο των από 28/7/2009 και από μηνός Σεπτεμβρίου 
2009 ηλεκτρονικών εγγράφων του», ε) «τα αναφερόμενα 
στο από 16/10/2009 ηλεκτρονικό έγγραφό του προς τον 
Αγιομυργιανάκη, τα οποία δεν επαληθεύονται από τα 
στοιχεία του φακέλου» και στ) «την άρνηση του με το 
από 12/9/2009 έγγραφο του να προβεί στην κατανομή 

των μελών Σ.Ε.Π., ακαδημαϊκού έτους 2009-2010 της Θ.Ε. 
Δ.Ε.Ο. 23, αν και ζητήθηκε με το από 2/9/2009 έγγραφο 
του Τμήματος Προσωπικού», κατά τα κατωτέρω ειδικό- 
τερον εκτιθέμενα. 

II. Το π.δ. 160/2008 «Πρότυπος Γενικός Εσωτερικός 
Κανονισμός Λειτουργίας των Α.Ε.Ι.» (ΦΕΚ 220 Α') ορίζει 
στο άρθρο 23 παρ. 1 ότι: «Πειθαρχικά παραπτώματα για 
τα μέλη Δ.Ε.Π. ... των Α.Ε.Ι. ... συνιστούν η παραβίαση 
των κειμένων διατάξεων της νομοθεσίας για τα Α.Ε.Ι., 
η παραβίαση των αποφάσεων των οργάνων του Ιδρύ¬ 
ματος και η παραβίαση των κανόνων συμπεριφοράς 
που πρέπει να επιδεικνύουν τα μέλη της ακαδημαϊκής 
κοινότητας, ώστε να μην διαταράσσεται η δημοκρατική 
λειτουργία και να μην θίγεται το κύρος του Α.Ε.Ι. και 
των λειτουργών του ...» και στο άρθρο 24 παρ. 1 ότι: «Σε 
περίπτωση διάπραξης πειθαρχικού παραπτώματος από 
μέλος Δ.Ε.Π. μπορούν να του επιβληθούν, ανάλογα με 
τη βαρύτητα του παραπτώματος, οι ακόλουθες ποινές: 
α) έγγραφη επίπληξη β) πρόστιμο όχι κατώτερο του 
ενός δεκάτου ούτε ανώτερο ολοκλήρου του μηνιαίου 
μισθού γ) προσωρινή απόλυση ενός μηνός μέχρι ενός 
έτους δ) οριστική απόλυση. Οι τιμωρούμενοι με την 
ποινή της προσωρινής απόλυσης λαμβάνουν το ήμισυ 
των τακτικών αποδοχών τους. Οι πειθαρχικές ποινές 
της προσωρινής ή οριστικής απόλυσης επιβάλλονται 
σε ιδιαιτέρως σοβαρές περιπτώσεις πειθαρχικών παρα¬ 
πτωμάτων, λαμβανομένων υπόψη των συνθηκών υπό τις 
οποίες διαπράττονται και του διαπιστωμένου βαθμού 
υπαιτιότητας του διωκομένου». 

III. Στην προκειμένη περίπτωση από όλα ανεξαιρέτως 
τα στοιχεία του φακέλου που σχηματίσθηκε, μεταξύ των 
οποίων και το από 22/1/2014 υπόμνημα με τις απόψεις 
του πειθαρχικούς εγκαλουμένου, προκύπτουν τα ακό¬ 
λουθα: Με την 182/23-6-2009 απόφαση της Διοικούσας 
Επιτροπής (στο εξής Δ.Ε.) του Ελληνικού Ανοικτού Πα¬ 
νεπιστημίου (στο εξής Ε.Α.Π.) συγκροτήθηκε, σύμφωνα 
με τις διατάξεις της παραγράφου 12 του άρθρου 10 
του Ν. 2522/1997, όπως τροποποιήθηκε με τη διάταξη 
του άρθρου 19 του Ν. 3577/2007, τριμελής επιτροπή 
αξιολόγησης για την επιλογή μελών συνεργαζόμενου 
εκπαιδευτικού προσωπικού (στο εξής Σ.Ε.Π.) στη θεμα¬ 
τική ενότητα (στο εξής Θ.Ε.) Διοίκηση Επιχειρήσεων και 
Οργανισμών (στο εξής Δ.Ε.Ο.) 23 στο ως άνω Πανεπι¬ 
στήμιο, αποτελούμενη από τους: Γεώργιο Πανηγυράκη, 
Καθηγητή του Οικονομικού Πανεπιστημίου Αθηνών και 
μέλος της Διοικούσας Επιτροπής του Ε.Α.Π., ως Πρόε¬ 
δρο, και μέλη τους Γ εώργιο Αγιομυργιανάκη, Καθηγητή 
του Ε.Α. Π. και ακαδημαϊκό υπεύθυνο του προγράμμα¬ 
τος σπουδών ΔΕΟ 23 και Ιωάννη Κεχαγιά, Αναπληρω¬ 
τή Καθηγητή της Σχολής Κοινωνικών Επιστημών του 
Ε.Α.Π. και συντονιστή της Ο.Ε. Δ.Ε.Ο. 23 (πειθαρχικούς 
εγκαλούμενο). Ο τελευταίος, αν και προσκλήθηκε, δεν 
προσήλθε στις συνεδριάσεις της ως άνω επιτροπής 
στις 2/7/2009 και 3/7/2009, με αποτέλεσμα να μην πραγ¬ 
ματοποιηθούν τελικά οι συνεδριάσεις αυτές, ενώ κατά 
την συνεδρίαση της 8ης Ιουλίου 2009 προσήλθε μεν 
αλλά δήλωσε ότι θα προβεί στην αξιολόγηση χωρίς τη 
συμμετοχή του Γεωργίου Πανηγυράκη, γεγονός που 
δεν έγινε αποδεκτό από τα λοιπά μέλη, με αποτέλεσμα 
να αποχωρήσει και να μην πραγματοποιηθεί τελικά η 


συνεδρίαση. Επίσης ο εγκαλούμενος δεν ανταποκρίθηκε 
στην έγγραφη πρόσκληση του ακαδημαϊκού υπευθύνου 
του προγράμματος σπουδών «Διοίκηση Επιχειρήσεων 
και Οργανισμών» και μέλους της ανωτέρω τριμελούς 
επιτροπής αξιολόγησης Καθηγητή Αγιομυργιανάκη 
για την αποστολή της αξιολόγησης του για τη Ο.Ε. 
ΔΕΟ 23. Η άρνηση του πειθαρχικώς εγκαλουμένου να 
συμμετάσχει στις συνεδριάσεις της ως άνω Επιτροπής 
οφείλεται στο ότι, κατά την άποψη του, η συγκρότηση 
της ήταν παράνομη, λόγω παραβίασης της αρχής της 
αμεροληψίας των διοικητικών οργάνων (άρθρο 7 του 
Κώδικα Διοικητικής Διαδικασίας), διότι ο Πρόεδρος της, 
Καθηγητής Γεώργιος Πανηγυράκης, ήταν ταυτόχρο¬ 
να και υποψήφιος για πρόσληψη σε θέση Σ.Ε.Π. της 
Δ.Ε.Ο. 23 (βλ. τα από 9/7/2009, 22/7/2009, 28/7/2009 και 
12/9/2009 ηλεκτρονικά έγγραφα του, καθώς και την από 
15/7/2009 εξώδικη δήλωση-πρόσκλησή του προς τον 
Κοσμήτορα της Σχολής Κοινωνικών Επιστημών και προς 
τον Πρόεδρο και τα μέλη της Διοικούσας Επιτροπής του 
Ε.Α.Π.). Τελικώς, η Διοικούσα Επιτροπή, στην 185/28-7- 
2009 συνεδρίαση της αντικατέστησε τον πειθαρχικώς 
εγκαλούμενο με τον Αναπληρωτή Καθηγητή της Σχολής 
Κοινωνικών Επιστημών Αστεριού και η νέα τριμελής 
επιτροπή προέβη στην αξιολόγηση και κατάταξη των 
υποψηφίων μελών Σ.Ε.Π. της Ο.Ε. Δ.Ε.Ο. 23, το σχετι¬ 
κό πρακτικό της οποίας εγκρίθηκε στην 186/27-8-2009 
συνεδρίαση της Διοικούσας Επιτροπής. Επίσης, ο πει- 
θαρχικώς εγκαλούμενος, με το από 12/9/2009 έγγραφο 
του προς το Τμήμα Προσωπικού αρνήθηκε να προβεί 
στην κατανομή σε τμήματα των μελών Σ.Ε.Π., ακαδη¬ 
μαϊκού έτους 2009-2010 της Θ.Ε. Δ.Ε.Ο. 23, αν και του 
είχε ζητηθεί με το από 2/9/2009 έγγραφο του Τμήματος 
Προσωπικού, λόγω της, κατά την άποψη του, μη νόμιμης 
σύνθεσης της τριμελούς επιτροπής αξιολόγησης και της 
«διαφωνίας του με το αποτέλεσμα της αξιολόγησης σε 
αρκετές περιπτώσεις» (βλ. το από 12/9/2009 ηλεκτρονικό 
έγγραφο του). Περαιτέρω, ο εγκαλούμενος με δύο (2) 
ηλεκτρονικά έγγραφα που απέστειλε το μήνα Σεπτέμ¬ 
βριο του 2009 στα μέλη της Δ.Ε.Ο. 23 αναφέρεται με 
έντονα ειρωνικές και απαξιωτικές για συναδέλφους του 
εκφράσεις. Συγκεκριμένα, στα έγγραφα αυτά αναφέρει, 
μεταξύ άλλων, τα ακόλουθα: 

«Αγαπητά μέλη της ΔΕΟ 23 

Όπως θα δείτε στην επισυναπτόμενη λίστα των τμη¬ 
μάτων που θα έχουμε για φέτος, η ΔΕ αποφάσισε να 
αυξήσει την παραγωγικότητα σας μειώνοντας τον αριθ¬ 
μό τους και αυξάνοντας τον αριθμό των φοιτητών. 

Φυσικά η μέγιστη αμοιβή σας μένει σταθερή γιατί 
αυτή και η προηγούμενη ΔΕ έχουν σταθερές αρχές και 
πιστεύουν στον νόμο της προσφοράς και της ζήτησης 
για ΣΕΠ. Καλά να είναι οι άνθρωποι αλλά δεν ξέρουν, 
ίσως γιατί ποτέ δεν το βίωσαν, ότι υπάρχουν δουλειές 
και λειτουργήματα. Προφανώς το να είσαι ΣΕΠ γί αυ¬ 
τούς είναι,... )υεΙ 3 )οό. 

Βέβαια εγώ εν μέρει τους δικαιολογώ γιατί πρέπει να 
εξοικονομήσουν χρήματα για να διορίζουν παρανόμως 
και αναιτίως εξωτερικούς Συντονιστές και ΑΥ αντί των 
μελών ΔΕΠ του ΕΑΠ. 

Σας επισυνάπτω και τη λίστα των κριτηρίων που φρό¬ 
ντισε να αλλάξει μόνος του ο Σιαφαρίκας για να μην 

μας κουράζει με το να σκεπτόμαστε και να συζητάμε 
τις αλλαγές. Καλή του ώρα! 

Να είστε καλά και ευχαριστώ για το προφορικό 
ευρροΓί. Είναι πολύ σημαντικό να νοιώθεις ότι τελικά 
δεν είσαι μόνος σε ό,τι κάνεις γιατί το πιστεύεις βαθειά. 

Γιάννης Κεχαγιάς» και 

«Αγαπητοί συνάδελφοι της ΔΕΟ 23 ... 

Τελικά, όπως σας ενημέρωσα, μέσα στο καλοκαίρι ο 
Πανηγυράκης και ο Αγιομυργιανάκης, αντί να κάνουν 
κανένα μπάνιο, ενορχήστρωσαν μια όχι μόνο παράνομη 
αλλά και αντιακαδημάίκή επιχείρηση για να επιβάλουν 
τη δική τους άποψη για το τι και πώς θα γίνει στη ΔΕΟ 
23. Φυσικά είχαν μαζί τους τη νέα ΔΕ που δεν είναι μια 
από τα ίδια με την προηγούμενη, αλλά χειρότερη. Για 
να έχετε την πλήρη εικόνα των λόγων που προχωρώ 
πολύ συγκρουσιακό σας ενημερώνω ότι η Κοσμητεία 
απεφάσισε (μειοψηφούντος του Αγιομυργιανάκη και του 
... Αστεριού) να αναλάβω τον Συντονισμό μιας ΘΕ και την 
Ακαδημαϊκή ευθύνη ενός Μεταπτυχιακού Προγράμμα¬ 
τος. Ο Αγιομυργιανάκης ως Κοσμήτορας παραβιάζοντας 
κατάφορα τον ιδρυτικό νόμο του ΕΑΠ δεν προχώρησε 
στον ορισμό μου στη θέση του ΑΥ αλλά άφησε την ΔΕ 
να επιλέξει τους εκλεκτούς της και να μου στερήσει τη 
θέση του ΔΕ. Γ ια αυτή τους την παρανομία ο δικηγόρος 
μου έχει καταθέσει εξώδικο και έχει ήδη εντολή να 
προχωρήσει σε αγωγή εναντίον του αλλά και της ΔΕ. 
Σημειώστε ότι το ΕΑΠ θα πληρώνει μέλος ΔΕΠ άλλου 
ΑΕΙ ωςΑΥ και άλλον ως ΣΥΝΤΟΝΙΣΤΗ ενώ εγώ θα έκανα 
την δουλειά δωρεάν. Παράλληλα, ο αντ' εμού διορισθείς 
Συντονιστής Γ. Κορρές έχει καταγγελθεί από μένα για 
λογοκλοπή συγγράμματος του ΕΑΠ και έχουν παραδο¬ 
θεί οι αποδείξεις. Εδώ παρακαλώ σημειώστε ότι ο Πανη¬ 
γυράκης και η ΔΕ κάλυψαν πλήρως την καταγγελθείσα 
και αποδειχθείσα λογοκλοπή προωθώντας μέσω της ΔΕ 
τον εν λόγω κύριο σε θέση .... ΣΥΝΤΟΝΙΣΤΗ!!! 

Φυσικά ο Πρόεδρος της ΔΕ τον οποίο ενημέρωσα 
αρνείται να εξετάσει την υπόθεση ενώ η επιτροπή αντι¬ 
γραφών της ΔΕΟ 23 κυνηγάει τους φοιτητές μας για 
αντιγραφή με ειδικό λογισμικό. 

Και φυσικά ο Αγιομυργιανάκης δεν λέει τίποτε!! δΝθηοθ 
ίε ροΐάοη λένε. 

Και τώρα πάμε στα δικά μας 

Ο Πανηγυράκης με την ΔΕ μεθόδευσαν να με εκτο¬ 
πίσουν από την τριμελή επιτροπή στην οποία παρανό- 
μως συμμετείχε πράγμα για το οποίο μετά το σχετικό 
εξώδικο προχωρώ σε αγωγή. Και μαζί με τον Αστεριού 
κάτσανε, διαβάσανε τα βιογραφικά σας, συζήτησαν για 
ϋδίθά ϋουΓηαΙδ και ίπιρεοί ΐαοΙΟΓδ, προβληματίσθηκαν, 
μπορεί και να διεφώνησαν λίγο έτσι για το καλό, και 
ΑΠΕΦΑΝΘΗΣΑΝ. 

Εδώ όμως ο Πανηγυράκης την πάτησε λόγω ... απρο¬ 
σεξίας ή απληστίας νομίζω, γιατί όπως θα δείτε στη 
συνημμένη Αξιολόγηση σας τα μπέρδεψε λίγο και έβαλε 
κάποιους σε λάθος θέσεις, προκαλώντας άθελα του 
εμένα ως επί χρόνια αξιολογητή σας αλλά και εσάς 
ως αξιολογούμενους.Ισως λαμβάνοντας το οπιαίΙ αυτό 
εκδόσει κάποιες μεταβατικές διατάξεις. Εν τω μεταξύ 
έχω ζητήσει την αναλυτική μοριοδότησή σας και ελπίζω 
να την πάρω. 


Φυσικά ο Πανηγυράκης και ο Αγιομυργιανάκης θα χα- 
ρούν ελπίζω να σας ενημερώσουν σχετικά με το πώς 
την είδαν τη δουλειά. 

Λοιπόν τι λέτε να κάνω και τι λέτε να κάνουμε στους 
αρχιτέκτονες αυτού του πρωτότυπου εγχειρήματος/ 
πραξικοπήματος;; Να κάνουμε την Πάπια;; 

Εμένα δεν μου πάει. 

δίεγ Ιυποά 

Γ ιάννης Κεχαγιάς» 

Εξάλλου, ειρωνικό και απαξιωτικό ύφος έχει και το 
από 28/7/2009 έγγραφο του προς τον Αγιομυργιανά- 
κη, Κοσμήτορα της Σχολής Κοινωνικών Επιστημών και 
ακαδημαϊκό υπεύθυνο του προγράμματος σπουδών της 
Δ.Ε.Ο. 23, με κοινοποίηση του εγγράφου αυτού σε διά¬ 
φορες ηλεκτρονικές διευθύνσεις, στο οποίο αναφέρει, 
μεταξύ άλλων, ότι: 

«Αγιομυργιανάκη 

Αν είχατε διαβάσει την επιστολή του Προέδρου της 
ΔΕ «άθίννθθη Ιάθ ΙϊηΘδ» θα είχατε προσέξει ότι δεν νο¬ 
μιμοποιεί τις πράξεις σας αλλά σας «περιβάλλει με την 
εμπιστοσύνη της και αναγνωρίζει το έργο σας», φα¬ 
ντάζομαι το επί ημερών του Σιαφαρίκα γιατί προς τη 
σημερινή ΔΕ δεν έχετε προλάβει να δώσετε δείγματα 
γραφής. 

Καμμιά ΔΕ δεν μπορεί να σας απαλλάξει από την 
εφαρμογή του νόμου που ρητά ορίζει αυτά στα οποία 
ΣΥΣΤΗΜΑΤΙΚΑ αποφεύγετε να απαντήσετε χρησιμο¬ 
ποιώντας την αναγνωρίσιμη τακτική της υπεκφυγής. 
Απαντήστε στο παρακάτω λοιπόν και εξηγείστε στους 
συναδέλφους της ΔΕΟ 23 γιατί θα πρέπει να κριθούν 
από έναν υποψήφιο συνάδελφο τους επειδή είναι μέλος 
της ΔΕ. 

Ίσως ο Πανηγυράκης μπορεί να σας βοηθήσει αν τον 
ρωτήσετε. 

Αναγνωρίζω ότι τα παρακάτω εισαγωγικά σας πέ¬ 
φτουν στενά αλλά αυτό σημαίνει νόμος. 

ΕΝΑ νούμερο παπούτσι (άρθρο 7 Νόμος 2690/1990 
περί Διοικητικής Διαδικασίας) για όλους, χειμώνα - κα¬ 
λοκαίρι.!! 

«Τα μέλη των συλλογικών οργάνων οφείλουν να 
απέχουν από κάθε ενέργεια ή διαδικασία που συνιστά 
συμμετοχή σε λήψη απόφασης ή διατύπωση γνώμης ή 
πρότασης εφ’ όσον 

α) η ικανοποίηση προσωπικού συμφέροντος συνδέεται 
με την έκβαση της υπόθεσης» 

Περιμένουμε την απάντηση σας» 

Τέλος, ο πειθαρχικούς εγκαλούμενος με το από 
16/10/2009 ηλεκτρονικό έγγραφο του προς τον Κο¬ 
σμήτορα της Σχολής Κοινωνικών Επιστημών του Ε.Α.Π. 
Αγιομυργιανάκη ανέφερε ότι τέσσερις υποψήφιοι για 
πρόσληψη ως μέλη Σ.Ε.Π. στη Δ.Ε.Ο. 23 είχαν αρχικά 
αποκλεισθεί από την τριμελή επιτροπή και «ενεργο¬ 
ποιήθηκαν εκ των υστέρων», κατόπιν παρέμβασης του. 
Ο ισχυρισμός του, όμως, αυτός, από κανένα στοιχείο 
του φακέλου επιβεβαιώνεται. Αντίθετα, στο υπ’ αριθμ. 
ΤΠ-4560/19-10-2009 έγγραφο του Προϊσταμένου των 
Διοικητικών Υπηρεσιών του Ε.Α.Π. προς τον Αγιομυρ- 
γιανάκη αναφέρεται, μεταξύ άλλων, ότι «σας ενημε¬ 
ρώνουμε σχετικά με τον ισχυρισμό του Κεχαγιά ότι 
αποκλείσθηκαν τρεις υποψήφιοι και ενεργοποιήθηκαν 

κατόπιν παρέμβασης του, πως δεν υπήρξε ποτέ επικοι¬ 
νωνία μεταξύ του Τμήματος Προσωπικού και του ίδιου 
για το θέμα αυτό». Με δεδομένα αυτά το Συμβούλιο 
κρίνει ότι ο πειθαρχικός εγκαλούμενος υπέπεσε με 
τις ως άνω πράξεις του στο προβλεπόμενο από το 
άρθρο 23 παρ. 1 του π.δ. 160/2008 πειθαρχικό παρά¬ 
πτωμα της παραβίασης των κειμένων διατάξεων της 
νομοθεσίας για τα Α.Ε.Ι., των αποφάσεων των οργά¬ 
νων του Ιδρύματος και των κανόνων συμπεριφοράς 
που πρέπει να επιδεικνύουν τα μέλη της ακαδημαϊκής 
κοινότητας, ώστε να μη διαταράσσεται η δημοκρατική 
λειτουργία και να μη θίγεται το κύρος του Α.Ε.Ι. και των 
λειτουργών του. Το Συμβούλιο εκτιμά, ειδικότερα, ότι ο 
εγκαλούμενος διαρκώς και σκοπίμως παρακώλυσε τη 
λειτουργία πανεπιστημιακών συλλογικών οργάνων, είτε 
με την μη συμμετοχή του είτε με την σκόπιμη αποχώ¬ 
ρηση του. Και δεν αποτελεί κανενός είδους δικαιολογία 
για τη συμπεριφορά του αυτή η, κατά την άποψη του, 
παράνομη συμπεριφορά των εν λόγω οργάνων, δεδο¬ 
μένου ότι όφειλε, στην περίπτωση αυτή, να μετέχει στα 
συλλογικά όργανα, εκθέτοντας την αντίθετη γνώμη 
του, και να προβεί στις κατά νόμο προσήκουσες, κατά 
τη γνώμη του, ενέργειες για την αποκατάσταση της 
νομιμότητος. Επίσης, εμμένοντας στην αυτή διαφωνία 
του, αρνήθηκε να προβεί σε οφειλόμενες κατά νόμο 
ενέργειες, δηλαδή στην κατανομή σε τμήματα των 
μελών ΣΕΠ. Εξ άλλου, ο τρόπος έγγραφης έκφρασης 
των διαφωνιών του, με έντονα απαξιωτικό και ειρωνικό 
τρόπο για πλείονες συναδέλφους του, καταδεικνύει ότι 
ο εγκαλούμενος καθηγητής δεν έχει συναίσθηση των 
υποχρεώσεων προσήκουσας συμπεριφοράς, ως μέλος 
ΔΕΠ, ούτε κήδεται, καθ' οιονδήποτε τρόπο, του κύρους 
του ΑΕΙ, στο οποίο υπηρετεί. Κατόπιν αυτών, το Συμβού¬ 
λιο, εκτιμώντας τη βαρύτητα του ανωτέρω πειθαρχικού 
παραπτώματος, τις συνθήκες τέλεσης του και την αρχή 
της αναλογικότητας (άρθρο 25 παρ. 1 του Συντάγμα¬ 
τος), κρίνει, κατά πλειοψηφία, ότι πρέπει να επιβληθεί 
σ’ αυτόν η πειθαρχική ποινή της προσωρινής παύσης 
τριών (3) μηνών. Για την επιβολή της ποινής αυτής, το 
Συμβούλιο συνεκτιμά, επίσης, το γεγονός ότι ο εγκα- 
λούμενος έχει υποπέσει σε ανάλογο παράπτωμα και 
στο παρελθόν, αφού, με την 9/2012 απόφαση του, έχει 
επιβληθεί σ’ αυτόν πειθαρχική ποινή προστίμου ίσου 
προς το μηνιαίο μισθό του, για συμπεριφορά απάδουσα 
εντελώς στο ήθος πανεπιστημιακού λειτουργού. Μάλι¬ 
στα, η ποινή αυτή είχε επιβληθεί άλως επιεικώς, κατά 
συνεκτίμηση της αναγνωρίσεως από τον εγκαλούμενο 
της απαξίας της συγκεκριμένης συμπεριφοράς του και 
δεσμεύσεως του για μη επανάληψη της. Μειοψήφησε 
το μέλος του Συμβουλίου Δημήτριος Πέππας, το οποίο 
έκρινε ότι η προσήκουσα σε βάρος του εγκαλουμένου 
ποινή για το πειθαρχικό παράπτωμα στο οποίο υπέ¬ 
πεσε είναι εκείνη του προστίμου ίσου με ολόκληρο το 
μηνιαίο μισθό του, λαμβάνοντας υπόψη και το ότι, εκ 
των ως άνω πράξεων που συνθέτουν το πειθαρχικό 
του παράπτωμα, εκείνες της μη συμμετοχής του στις 
συνεδριάσεις της τριμελούς επιτροπής αξιολόγησης για 
την επιλογή συνεργαζόμενου εκπαιδευτικού προσωπι¬ 
κού (Σ.Ε.Π.) στη Θ.Ε. Δ.Ε.Ο. 23 και γενικότερα της μη 
συμμετοχής του στη όλη διαδικασία δεν αποσκοπούσαν 


στην προσβολή συναδέλφων του ούτε στη δημιουργία 
προσκομμάτων στην όλη διαδικασία της αξιολόγησης 
και επιλογής, αλλά ήταν αποτέλεσμα της έντονης μεν, 
αλλά με ισχυρά νομικά επιχειρήματα υποστηριζόμενης 
απόψεως του ως προς τη νομιμότητα της συγκρότησης 
της τριμελούς επιτροπής αξιολόγησης με τη συμμετοχή 
του Καθηγητή Γ. Πανηγυράκη, ο οποίος ήταν συνυ¬ 
ποψήφιος για πρόσληψη σε θέση Σ.Ε.Π. στην ως άνω 
Θεματική Ενότητα. 

Για τους λόγους αυτούς 

Δέχεται ότι ο πειθαρχικώς εγκαλούμενος Ιωάννης Κε¬ 
χαγιάς, Αναπληρωτής Καθηγητής της Σχολής Κοινωνι¬ 
κών Επιστημών του Ελληνικού Ανοικτού Πανεπιστημίου 
(Ε.Α.Π.) υπέπεσε στο αναφερόμενο στο σκεπτικό (σκέψη 
III) πειθαρχικό παράπτωμα και 

Επιβάλλει σ’ αυτόν την πειθαρχική ποινή της προσω¬ 
ρινής παύσης των τριών (3) μηνών. 

Κρίθηκε και αποφασίστηκε στην Αθήνα στις 15 Δε¬ 
κεμβρίου 2014, απαγγέλθηκε δε δημόσια στην αίθουσα 
συνεδριάσεων του Συμβουλίου της Επικράτειας στις 
18 Μαΐου 2015 

Ο Πρόεδρος 
ΑΘ. ΡΑΝΤΟΣ 

Αριθμ. 7/2015 

Το Πειθαρχικό Συμβούλιο των μελών του Δ.Ε.Π. των 
Ανωτάτων Εκπαιδευτικών Ιδρυμάτων (άρθρο 2 παρ. 
2 εδ. δ', άρθρο 5 του π.δ. 160/2008, άρθρο 65 του 
Ν. 3900/2010 και άρθρο 80 παρ. 5 περ. β' και γ' του 
Ν. 4009/2011). 

Αποτελούμενο από τους Αθανάσιο Ράντο, Αντιπρό¬ 
εδρο του Συμβουλίου της Επικράτειας (ο Πρόεδρος 
του Συμβουλίου της Επικράτειας και οι αρχαιότεροι 
Αντιπρόεδροι είχαν κώλυμα), ως Πρόεδρο, Μαρία Γα- 
λάνη-Λεοναρδοπούλου, Αρεοπαγίτη (οι X. Ευαγγέλου 
και Εμμ. Κλαδογένης, Αρεοπαγίτες, τακτικό και πρώτο 
αναπληρωματικό μέλος αντιστοίχως είχαν κώλυμα), Δέ¬ 
σποινα Καββαδία-Κωνσταντάρα, Σύμβουλο του Ελεγκτι¬ 
κού Συνεδρίου, Βενετσάνα Κυριαζοπούλου, Πρύτανη του 
Πανεπιστημίου Πατρών και Ελένη Παπαδάκη, Αναπλη¬ 
ρωτή Πρύτανη του Πανεπιστημίου Κρήτης, κωλυομένου 
του Πρύτανη, ως μέλη. 

Συνήλθε σε δημόσια συνεδρίαση στις 2 Μαρτίου 2015, 
ημέρα Δευτέρα και ώρα 17.00 στο Κατάστημα του Συμ¬ 
βουλίου της Επικράτειας, με παρόντα τον αναπληρωτή 
Γραμματέα του Συμβουλίου Ιωάννη Μητροτάσιο, Προϊ¬ 
στάμενο της Γραμματείας του Β' Τμήματος του Συμβου¬ 
λίου της Επικράτειας (η Γραμματέας του Συμβουλίου, 
Μαριάνθη Παπασαράντη, Προϊσταμένη της Διεύθυνσης 
της Γραμματείας του Συμβουλίου της Επικράτειας είχε 
κώλυμα). Αντικείμενο της συνεδρίασης ήταν η εκδίκαση, 
μετά την 37/2014 απόφασή του, της πειθαρχικής αγωγής, 
που έχει εγερθεί από τον Πρύτανη του Πανεπιστημίου 
Κρήτης κατά του Αντωνίου Μακρυγιαννάκη, Καθηγητή 
Ιατρικής του παραπάνω Πανεπιστημίου ο οποίος παρα¬ 
στάθηκε με τον δικηγόρο Χαράλαμπο Χρυσανθάκη (ΑΜ.: 
11855) που τον διόρισε με πληρεξούσιο. Με την 37/2014 
απόφαση του Συμβουλίου τούτου ο εγκαλούμενος κλή- 

θηκε να απολογηθεί για τα πειθαρχικά παραπτώματα 
που αναγράφονται σ’ αυτήν και που του αποδίδονται με 
το αριθμό πρωτοκόλλου 235/18-7-2012 παραπεμπτήριο 
έγγραφο του Πρύτανη του προαναφερθέντος Πανεπι¬ 
στημίου. 

Αφού άκουσε την εισηγητή της υποθέσεως Δ. Καββα- 
δία-Κωνσταντάρα, Σύμβουλο του Ελεγκτικού Συνεδρίου, 
η οποία διάβασε την 37/2014 απόφαση του Συμβουλίου 
τούτου, τον πληρεξούσιο δικηγόρο, ο οποίος αντέκρου- 
σε το κατηγορητήριο και μελέτησε όλα τα στοιχεία του 
φακέλου, μεταξύ των οποίων και το εγκαίρως κατατεθέν 
υπόμνημα (είχε λάβει προθεσμία προς τούτο) 

Σκέφθηκε κατά το νόμο 

1. Επανεισάγεται προς διάσκεψη ενώπιον του παρόντος 
Συμβουλίου η πειθαρχική αγωγή, υπ’ αριθμ. 235/18.7.2012, 
του Πρυτάνεως του Πανεπιστημίου Κρήτης, κατά του 
Αντωνίου Μακρυγιαννάκη του Στυλιανού, καθηγητού 
της Ιατρικής Σχολής του εν λόγω Πανεπιστημίου, κα¬ 
τόπιν των 25/2013,18/2014 και 37/2014 αποφάσεων του 
παρόντος Συμβουλίου. 

2. Επειδή με την κρινόμενη δίωξη, σύμφωνα με το πα¬ 
ραπεμπτήριο, αποδίδεται στον εγκαλούμενο ότι επέδει- 
ξε απάδουσα προς το ακαδημαϊκό ήθος συμπεριφορά, 
εκδηλωθείσα με μη επιτρεπόμενη παροχή ιατρικών, επ' 
αμοιβή, υπηρεσιών σε ιδιωτικό θεραπευτήριο, κατά το 
χρονικό διάστημα από 2.8.2002, ημερομηνία αναλήψε- 
ως καθηκόντων ως επίκουρου καθηγητού της Ιατρικής 
Σχολής, έως το έτος 2009, κατά το τέλος του οποίου 
διερευνήθηκε διοικητικώς η υπόθεση με σχετική διεξα¬ 
χθείσα Ε.Δ.Ε. (βλ. ΕΜΠ 75/13.7.2012 Πόρισμα Ε.Δ.Ε.). Από 
τις ως άνω υπηρεσίες εφέρετο ότι εισέπραξε 2.522.681 
ευρώ, τα οποία δεν εδηλώθησαν αρμοδίως για να φορο¬ 
λογηθούν. Περαιτέρω, κατόπιν της Α2010/236/24.10.2010 
εισαγγελικής παραγγελίας, επελήφθη σχετικού ελέγχου 
το Σώμα Δίωξης Οικονομικού Εγκλήματος (Σ.Δ.Ο.Ε.), το 
οποίο αφ' ενός μεν συνέταξε την από 30.9.2011 έκθεση, με 
την οποία συμπερασματικώς διαπιστώθηκε ότι «Ο ελεγ¬ 
χόμενος υπέβαλε μεν δήλωση διακοπής εργασιών στις 
2.8.2002 συνέχισε όμως να ασκείτο ελευθέριο επάγγελμα 
του ιατρού χειρουργού γυναικολόγου στους χώρους και 
στις εγκαταστάσεις του Μαιευτηρίου ΜΗΤΕΡΑ και του 
Κέντρου Γονιμότητας Κρήτης Ε.Π.Ε.» αφ' ετέρου και σε 
συνέχεια της προαναφερόμενης εισαγγελικής παραγγε¬ 
λίας, το Σ.Δ.Ο.Ε. διενήργησε προκαταρκτική εξέταση για 
την διάπραξη από τον εγκαλούμενο των εξής αδικημάτων: 
1) παραβάσεως καθήκοντος, 2) παθητικής δωροδοκίας, 3) 
φοροδιαφυγής, 4) νομιμοποιήσεως εσόδων από εγκλημα¬ 
τικές δραστηριότητες. Η εν λόγω προκαταρκτική εξέταση 
κατέληξε στο 3963/25.11.2011 πόρισμα, το οποίο, αφού 
αξιολογήθηκε από τον αρμόδιο εισαγγελέα, προκάλεσε 
την άσκηση ποινικής διώξεως και την Α10/23 εισαγγελική 
παραγγελία για την διενέργεια κυρίας ανακρίσεως για 
τις πράξεις: 1) Νομιμοποίηση εσόδων από εγκληματική 
δραστηριότητα με μετατροπή - μεταβίβαση περιουσίας, 
εν γνώσεί του γεγονότος ότι ττροέρχεται από εγκλημα¬ 
τική δραστηριότητα, με σκοπό την απόκρυψη ή συγκά¬ 
λυψη της παράνομης προελεύσεως της, από την τέλεση 
της δε προέκυψε περιουσία τουλάχιστον 15.000 ευρώ. 2) 
Παθητική δωροδοκία άπαξ και κατ’ εξακολούθηση και 3) 
Παράβαση άρθρου 17 παρ. 2 Β' -1 Ν. 2523/1997. 


Συγχρόνως, βάσει της από 30.9.2011 Εκθέσεως του 
Σ.Δ.Ο.Ε., προεκλήθη και φορολογικός καταλογισμός 
για παράβαση του Κώδικα Βιβλίων και Στοιχείων - ο 
καταλογισμός αυτός ακυρώθηκε αμετακλήτως με την 
απόφαση Δ. Εφ. Χανίων 24/2013 -. 

Εν όψει της πραγματικής αυτής καταστάσεως, επι- 
ληφθέν το παρόν Συμβούλιο της κρινομένης διώξεως, 
εξέδωσε την 25/2013 απόφαση του με την οποία διέτα¬ 
ξε, κατ’ εφαρμογή του άρθρου 331 παρ. 1 Ν. 5343/1932 
(φ. 86 Α'), την αναστολή της πειθαρχικής διαδικασίας 
και την αποχή του εγκαλουμένου για ένα έτος από τα 
καθήκοντα του ως τακτικού καθηγητού της Ιατρικής 
Σχολής, λόγω της βαρύτητας των αδικημάτων για τα 
οποία αυτός εδιώκετο, των αντιδράσεων στην κοινωνία 
του Ηρακλείου Κρήτης και το περί δικαίου αίσθημα, 
με αντίκτυπο και στο κύρος του Πανεπιστημίου, και 
στο πρόσωπο του εγκαλουμένου, επιφυλασσόμενο να 
εξετάσει εκ νέου την υπόθεση σε σχέση με την πορεία 
της ποινικής διώξεως. 

3. Επειδή, περαιτέρω, το παρόν Συμβούλιο επελήφθη 
εκ νέου της κρινομένης διώξεως, και εκτιμώντας την 
εξέλιξη της ποινικής διώξεως, η οποία έβαινε εις το 
πέρας της κυρίας ανακρίσεως, εξέδωσε την 18/16.6.2014 
απόφαση του με την οποία διατήρησε την αναστολή 
της πειθαρχικής διαδικασίας και την αποχή του εγκα- 
λουμένου από τα καθήκοντα του ως τακτικού καθη¬ 
γητού της Ιατρικής Σχολής επί χρόνο όχι μεγαλύτε¬ 
ρο από εννέα μήνες από την έκδοση της αποφάσεως 
του. Επακολούθησε η έκδοση του 77/2014 Βουλεύμα¬ 
τος του Συμβουλίου Εφετών Ανατολικής Κρήτης με 
το οποίο αποφασίσθηκε να μην γίνει κατηγορία εις 
βάρος του ήδη εγκαλουμένου και για τα τρία αποδιδό¬ 
μενα σε αυτόν ποινικά αδικήματα και ειδικότερα διότι: 
ί) Ως προς τη νομιμοποίηση εσόδων από εγκληματική 
δραστηριότητα κατά το Ν. 2331/1995, εφαρμοστέος εν 
προκειμένω, ως ευνοϊκότερος, είναι ο μεταγενέστερα 
εκδοθείς Ν. 3424/2005 - και όχι ο όμοιος Ν. 3691/2008 
- οι προϋποθέσεις του οποίου δεν πληρούνται, όπως 
αναλυτικώς αναφέρεται, ϋ) Ως προς το αδίκημα της 
παθητικής δωροδοκίας δεν προέκυψε ότι η παροχή από 
τον εγκαλούμενο ιατρικών υπηρεσιών σε ασθενείς του 
Π.Α.Γ.Ν.Η. έγινε κατόπιν παρανόμου ανταλλάγματος, ήτοι 
με καταβολή σε αυτόν παράνομης ιατρικής αμοιβής, 
μι) Ως προς το αδίκημα της φοροδιαφυγής απεδείχθη 
ότι κατόπιν των από 30.9.2011 υποβληθεισών φορολο¬ 
γικών δηλώσεων, κατ’ εφαρμογή του άρθρου 18 παρ. 1 
Ν. 4002/2011, για εισοδήματα συνολικού ύψους 
2.660.522,01€, για τα οικονομικά έτη 2000 έως και 2010, 
εξοφλήθη, ως βεβαιωμένοι συμπληρωματικοί φόροι, 
στην Β' Δ.Ο.Υ. Ηρακλείου, ποσόν 541.493,30 € (σχετ. Α/Α 
4303/29.2.2012 και Α/Α/ 4665/6.3.2012 Διπλότυπα Είσπρα¬ 
ξης Τύπου Α') και συνεπώς κατά τον χρόνο ασκήσεως 
της ποινικής διώξεως, στις 19.12.2012, δεν εστοιχειοθε- 
τείτο η αντικειμενική υπόσταση του αδικήματος του 
άρθρου 17 παρ. 1, 2 στοιχ. Β' Ν. 2523/1997, καθ' όσον 
κατά τον χρόνο αυτόν δεν υφίσταντο, κατά τα ανωτέρω, 
αποκρυβέντα, ήτοι αδήλωτα, εισοδήματα. 

4. Επειδή, σύμφωνα με τις διατάξεις του άρθρου 326 
του Ν. 5343/1932 (φ. 86 Α'), εάν καθηγητής του Πανεπι¬ 
στημίου, μεταξύ άλλων, παραβαίνει τα καθήκοντα του 



7324 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΤΡΙΤΟ) 


ή επιδεικνύει διαγωγή απάδουσα στην αξιοπρέπεια του 
πανεπιστημιακού λειτουργού, τιμωρείται πειθαρχικώς με 
ποινή, μεταξύ άλλων ποινών, προσωρινής παύσεως ενός 
μηνάς έως ενός έτους. Ομοιου περιεχομένου είναι και 
οι διατάξεις των άρθρων 23 παρ. 1 και 24 Π.δ/τος μετα¬ 
γενέστερου και ισχύοντος παραλλήλως (άρθρ 81 παρ. 1 
και 58 Ν. 4009/2011) 160/2008 (φ. 220 Α'). Ειδικότερα στο 
άρθρο 24 παρ. 1 εδ. 2 του εν λόγω Π.δ/τος και σε σχέση 
με τις επιβαλλόμενες ποινές ορίζεται ότι οι πειθαρχικές 
ποινές της προσωρινής ή οριστικής απολύσεως επιβάλ¬ 
λονται σε ιδιαιτέρως σοβαρές περιπτώσεις πειθαρχικών 
παραπτωμάτων, λαμβανομένων υπ’ όψιν των συνθηκών 
υπό τις οποίες διαπράττονται και του διαπιστωμένου 
βαθμού υπαιτιότητας του διωκομένου. 

5. Επειδή, περαιτέρω, στο άρθρο 11 παρ. 4 του 
Ν. 2889/2001 «Εθνικό Σύστημα Υγείας και άλλες διατά¬ 
ξεις» (φ. Α' 37/2.3.2001), όπως ίσχυσε κατά τον κρίσιμο 
εν προκειμένω χρόνο, ήτοι από 2.8.2002, ημερομηνία 
αναλήψεως καθηκόντων του εγκαλουμένου ως επίκου¬ 
ρου καθηγητού του Π.Α.Γ.Ν.Η., έως και το έτος 2009, 
και εξακολουθεί να ισχύει, ορίζεται ότι: «Μετά τρεις (3) 
μήνες από την έναρξη ισχύος του νόμου αυτού απα¬ 
γορεύεται στους πανεπιστημιακούς ιατρούς, που ερ¬ 
γάζονται σε πανεπιστημιακές κλινικές, εργαστήρια ή 
μονάδες, που είναι εγκατεστημένες σε νοσοκομεία του 
Ε.Σ.Υ. ή των Α.Ε.Ι., η παροχή υπηρεσιών, με οποιαδήποτε 
σχέση, περιλαρβανομένης και αυτής του συμβούλου, σε 
ιδιωτικές κλινικές ή σε ιδιωτικά διαγνωστικά ή θεραπευ¬ 
τικά εργαστήρια και γενικότερα κάθε είδους ιδιωτικές 
επιχειρήσεις, που παρέχουν ή καλύπτουν ασφαλιστικά 
υπηρεσίες υγείας, καθώς και η εγκατάσταση ιδιωτικών 
ιατρείων ή ιατρικών μηχανημάτων εντός των παρα¬ 
πάνω ιδιωτικών φορέων ...». Σημειώνεται ότι πριν την 
αντικατάσταση, ως άνω, της παρ. 4 του άρθρου 11 του 
Ν. 3204/2003 (φ. Α' 296), δηλαδή εντός του επίμαχου 
χρονικού διαστήματος, προεβλέπετο, με το εδ. 2 της 
παρ. 4, ρητώς ότι: «Η παραβίαση της διάταξης αυτής 
συνιστά για τον πανεπιστημιακό ιατρό το πειθαρχικό 
παράπτωμα της χαρακτηριστικούς αναξιοπρεπούς συ¬ 
μπεριφοράς ...». Από τις διατάξεις αυτές συνάγεται ότι 
δεν επιτρέπεται στους πανεπιστημιακούς ιατρούς, με¬ 
ταξύ άλλων, η παροχή υπηρεσιών συμβούλου σε ιδιωτι¬ 
κές κλινικές ή σε ιδιωτικά ή διαγνωστικά θεραπευτήρια. 
Τούτο, προδήλως, για να μην διασπάται η διδακτική, 
επιστημονική ή ερευνητική τους εργασία, ενώ, για την 
περίπτωση που τυχόν αμείβονται, δεν συνάδει με το 
ακαδημαϊκό ήθος η χρήση της ιδιότητος του πανεπι¬ 
στημιακού λειτουργού και ακαδημαϊκού δασκάλου, με 
την οποία η Ελληνική Πολιτεία ετίμησε τον ακαδημαϊκό 
δάσκαλο, για την προσέλκυση ιδιωτικής πελατείας. 

6. Επειδή, στην προκειμένη περίπτωση, από όλα ανε¬ 
ξαιρέτως τα στοιχεία του φακέλου προκύπτουν τα εξής: 
Ο Αντώνιος Μακρυγιαννάκης και ήδη εγκαλούμενος, 
διορίστηκε επίκουρος καθηγητής στον Τομέα Μητέ¬ 
ρας -Παιδιού του Τμήματος Ιατρικής του Πανεπιστη¬ 
μίου Κρήτης στο Πανεπιστημιακό Γενικό Νοσοκομείο 
Ηρακλείου (Π.Α.Γ.Ν.Η.), στις 2.8.2002. Πριν τον εν λόγω 
διορισμό του ο ανωτέρω εργαζόταν σε ιδιωτικό Ιατρικό 
Κέντρο και συγκεκριμένα στο "ΚΕΝΤΡΟ ΓΟΝΙΜΟΤΗΤΑΣ 
ΚΡΗΤΗΣ Ε.Π.Ε.", εγκατεστημένο στο ιδιωτικό Μαιευτήριο 


"ΜΗΤΕΡΑ". Όμως και μετά τον διορισμό του ως μέλος 
Δ.Ε.Π. - πανεπιστημιακός ιατρός, συνέχισε να προσφέρει 
υπηρεσίες συμβούλου στο εν λόγω ιδιωτικό μαιευτήριο. 
Τούτο προκύπτει: 1) Από τις μαρτυρικές καταθέσεις, 
κατά την διενεργηθείσα κατά τον Ιανουάριο - Φεβρουά¬ 
ριο του 2012, των ιατρών Εμμανουήλ Αγγελάκη, Ειρήνης 
Ορφανουδάκη, Γεωργίου Μικελάκη και Προκοπίου Προ- 
κοπάκη (βλ. από 20.1.2012 τρεις καταθέσεις και 9.2.2012 
μία κατάθεση, αντιστοίχως). 2) Την κατάθεση του ιδίου 
του εγκαλουμένου κατά την εν λόγω Ε.Δ.Ε.. 3) Την από 
7.3.2013 ενώπιον της εισηγήτριας της υποθέσεως κατά¬ 
θεση του εγκαλουμένου, κατά την οποία παραδέχεται 
ότι κατά το επίμαχο χρονικό διάστημα έλαβε περίπου 
1.000.000 ευρώ από συναδέλφους του ως δωρεές για 
την επιστημονική βοήθεια, που τους παρείχε, είτε στο 
ιδιωτικό θεραπευτήριο, είτε εξετάζοντας φακέλους 
ασθενών που του απέστελναν. 4) Από την από 25.11.2011 
έκθεση του Σ.Δ.Ο.Ε. Περιφερειακής Διεύθυνσης Κρήτης 
(ο. 51 - 52). 5) Από τα στοιχεία που συνελέγησαν από 
την προκαταρκτική και κύρια ανάκριση στο πλαίσιο της 
ασκηθείσης ποινικής διώξεως (βλ. ο. 104 77/2014 Βουλεύ¬ 
ματος Συμβουλίου Εφετών Ανατολικής Κρήτης). Περαι¬ 
τέρω, οι προαναφερόμενοι ως άνω υπό 1) εξετασθέντες 
μάρτυρες ανέφεραν ότι κατέβαλαν στον εγκαλούμενο 
διάφορα ποσά ως "δώρα" για την βοήθεια, που τους 
παρείχε με τις συμβουλές του, ο ίδιος δε στην προα- 
ναφερόμενη, από 7.3.2013, κατάθεση του, συνομολόγησε 
ότι κατά το επίμαχο χρονικό διάστημα (2.8.2002 - και 
2009) έλαβε ως "δώρα" από τους συναδέλφους του 
περίπου 1.000.000 ευρώ για την επιστημονική βοήθεια, 
που τους παρείχε, είτε στο ιδιωτικό μαιευτήριο, είτε 
εξετάζοντας φακέλους ασθενών, που του απέστελναν. 
Περαιτέρω, το ότι επρόκειτο για "δώρα", άνω των 117.000 
ευρώ ετησίως, ποσόν δηλαδή πολύ ανώτερο, προδήλως, 
και από τις κύριες αποδοχές του, ουδόλως είναι δυνατόν 
να θεωρηθεί κατά την κρίση του Συμβουλίου, αξιόπιστο, 
δεδομένου ότι το ύψος του ποσού υπερβαίνει προδήλως 
την νομικώς και κοινωνικώς αποδεκτή έννοια του "δώ¬ 
ρου" - αν και κατά την προαναφερόμενη διάταξη του 
άρθρου 11 παρ. 4 ουδεμία ασκεί επιρροή η καταβολή ή 
μη οιουδήποτε ανταλλάγματος με οποιαδήποτε μορφή-, 
αλλά αφ’ ενός μεν καταδεικνύει, την συστηματική ενα¬ 
σχόληση του εγκαλουμένου ως συμβούλου του ιδιωτι¬ 
κού μαιευτηρίου, αφ' ετέρου καταδεικνύει προσπάθεια 
εκ μέρους αυτού να συγκαλύψει την απασχόληση του 
στο ιδιωτικό μαιευτήριο και μάλιστα με τρόπο, που δεν 
συνάδει ούτε με το επιστημονικό του κύρος, ούτε με το 
ήθος του πανεπιστημιακού δασκάλου. 

7. Ενόψει των ανωτέρω, το παρόν Συμβούλιο κρίνει ότι 
η παροχή υπηρεσιών συμβούλου σε ιδιωτικό μαιευτήριο 
ήταν παράνομη, σύμφωνα με όσα αναφέρονται στην 5η 
σκέψη της παρούσης. Αλυσιτελώς δε ο εγκαλούμενος 
προβάλλει με το από 6.3.2015 Υπόμνημα του τις διατά¬ 
ξεις του άρθρου 30 του Ν. 4025/2011, σύμφωνα με τις 
οποίες επιτρέπεται από της ισχύος του νόμου αυτού η 
διατήρηση από πανεπιστημιακούς ιατρούς ιδιωτικού ια¬ 
τρείου, καθώς η τοιαύτη διατήρηση, αναγόμενη άλλωστε 
σε διαφορετικό χρονικό διάστημα από το εν προκειμένω 
επίμαχο, διαφέρει από την κρινόμενη περίπτωση, της 
παροχής δηλαδή υπηρεσιών συμβούλου σε ιδιωτικό θε- 

ραπευτήριο, η οποία εξακολουθεί να ισχύει. Συνεπώς, 
ο εγκαλούμενος παρεβίασε την σχετική νομοθεσία και 
για το λόγο αυτό υπέπεσε στο πειθαρχικό παράπτωμα 
της παραβιάσεως της κείμενης νομοθεσίας, κατ’ εξα¬ 
κολούθηση, επιδεικνύοντας χαρακτηριστικούς αναξι¬ 
οπρεπή για πανεπιστημιακό λειτουργό συμπεριφορά, 
ενόψει και της διάρκειας, επτά και ήμισυ περίπου έτη, 
της παραβιάσεως. Και περαιτέρω η κατά τα ανωτέρω 
προσπάθεια συγκαλύψεως της παράνομης απασχολή- 
σεως του, συνιστά επιβαρυντική συνθήκη της ήδη ανα¬ 
ξιοπρεπούς συμπεριφοράς του. Κατόπιν τούτου πρέπει, 
συντρεχουσών των ως άνω πραγματικών συνθηκών, να 
επιβληθεί σε αυτόν η πειθαρχική ποινή της προσωρινής 
παύσεως, διάρκειας έξι μηνών, από τα καθήκοντα του 
ως καθηγητού του Ιατρικού Τομέως του Πανεπιστημίου 
Κρήτης (άρθρο 24 παρ. 1 εδ. 2 Π.δ/τος 160/2008), που 
αρχίζει από την δημοσίευση της παρούσης αποφάσεως. 


Για τους λόγους αυτούς 

Αποφαίνεται ότι ο Αντώνιος Μακρυγιαννάκης του 
Στυλιανού, καθηγητής του Ιατρικού Τομέως του Πανε¬ 
πιστημίου Κρήτης, υπέπεσε στο πειθαρχικό παράπτω¬ 
μα της κατ’εξακολούθηση παραβιάσεως της κειμένης 
νομοθεσίας και της χαρακτηριστικούς αναξιοπρεπούς 
για πανεπιστημιακό λειτουργό συμπεριφοράς, κατά τα 
αναφερόμενα στο σκεπτικό. 

Επιβάλλει σε αυτόν την πειθαρχική ποινή της προσω¬ 
ρινής παύσεως, διάρκειας έξι μηνών, αρχομένης από την 
δημοσίευση της παρούσης. 

Κρίθηκε και αποφασίστηκε στην Αθήνα, στις 6 Μαρ¬ 
τίου 2015 και απαγγέλθηκε δημόσια σε αίθουσα συ¬ 
νεδριάσεων του Συμβουλίου της Επικράτειας στις 18 
Μαΐου 2015 

Ο Πρόεδρος 
ΑΘ. ΡΑΝΤΟΣ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ 


Σε έντυπη υοοιρή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε μορφή ΡΥΡ/ΟΡ: 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε.-Ε.Π.Ε. 

- 

- 

100 € 


• Η τιμή πώλησης μεμονωμένων Φ.Ε.Κ. σε μορφή σά-Γοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € 
προσαυξανόμενη κατά 1 € ανά 50 σελίδες. 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Δ' 

160 € 

Α.Α.Π. 

160 € 

Ε.Β.Ι. 

65 € 

Α.Ε.Δ. 

10 € 


Τεύχος 

Έντυπη μορφή 

Α.Ε.-Ε.Π.Ε. 

2.250 € 

Δ.Δ.Σ. 

225 € 

Α.Σ.Ε.Π. 

70 € 

Ο.Π.Κ. 

- 


Τεύχος 

Έντυπη μορφή 

Α' 

225 € 

Β' 

320 € 

Γ' 

65 € 

Υ.Ο.Δ.Δ. 

65 € 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά 
τα ταχυδρομικά έξοδα. 


• ΗκαταβολήγίνεταισεόλεςτιςΔημόσιεςΟικονομικέςΥπηρεσίες(Δ.Ο.Υ.).Τοπρωτότυποδιπλότυπο(έγγραφοαριθμ.πρωτ.9067/28.2.2005 
2η Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται 
στο Εθνικό Τυπογραφείο (Καποδιστρίου 34, Τ.Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά 
και θα επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της Ένωσης Ιδιοκτητών Ημερησίου Τύπου 
Αθηνών και Επαρχίας, οι τηλεοπτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά όργανα και οι τρι¬ 
τοβάθμιες επαγγελματικές ενώσεις δικαιούνται έκπτωσης πενήντα τοις εκατό (50%) επί της ετήσιας συνδρομής. 

• Το ποσό υπέρ ΤΑ.Π.Ε.Τ. (5% επί του ποσού συνδρομής), καταβάλλεται ολόκληρο (Κ.Α.Ε. 3512) και υπολογίζεται πριν την έκ¬ 
πτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρίζονται στα Φ.Ε.Κ. στο τηλ.: 210 5279000. 
Φωτοαντίγραφα παλαιών Φ.Ε.Κ.: τηλ.: 210 8220885. 

Τα φύλλα όλων των τευχών της Εφημερίδας της Κυβερνήσεως διατίθενται δωρεάν σε ηλεκτρονική μορφή 
από την ιστοσελίδα του Εθνικού Τυπογραφείου (νννννν.βΐ. 91 ·) 


Ηλεκτρονική Διεύθυνση: ήίίρ://νννννν.β1.9τ - θ-πταϊΙ: ννοβιτΐ33ΐβι·.β1@βί.9ΐ· 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08:00 ΜΕΧΡΙ 13=30 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 

★ 03010832310150008* - 











































































